CELEX: 62008TN0340
Language: mt
Date: 2008-08-14 00:00:00
Title: Kawża T-340/08 P: Appell ippreżentat fl- 14 ta' Awwissu 2008 minn Marianne Timmer mid-digriet mogħti fil- 5 ta' Ġunju 2008 mit-Tribunal għas-Servizz Pubbliku fil-Kawża F-123/06, Timmer vs Il-Qorti tal-Awdituri

8.11.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 285/43
            
         Appell ippreżentat fl-14 ta' Awwissu 2008 minn Marianne Timmer mid-digriet mogħti fil-5 ta' Ġunju 2008 mit-Tribunal għas-Servizz Pubbliku fil-Kawża F-123/06, Timmer vs Il-Qorti tal-Awdituri
   (Kawża T-340/08 P)
   (2008/C 285/80)
   Lingwa tal-Kawża: il-Franċiż
   Partijiet
   
      Appellanta: Marianne Timmer (Saint-Sauves-d'Auvergne, Franza) (rappreżentant: F. Rollinger, avukat)
   
      Appellata: Il-Qorti tal-Awdituri tal-Komunitajiet Ewropej
   Talbiet tal-appellanta
   
               —
            
            
               tannulla d-Digriet tal-5 ta' Ġunju 2008 fil-Kawża F-123/06, Marianne Timmer vs Il-Qorti tal-Awdituri;
            
         
               —
            
            
               tilqa' t-talba għal kumpens għad-dannu subit;
            
         
               —
            
            
               tilqa' t-talba sabiex il-Qorti tal-Awdituri tiġi kkundannata għall-ispejjeż.
            
         Aggravji u argumenti prinċipali
   Permezz ta' dan l-appell, ir-rikorrenti titlob l-annullament tad-Digriet tat-Tribunal għas-Servizz Pubbliku (TSP) tal-5 ta' Ġunju 2008, maħruġ fil-Kawża Timmer vs Il-Qorti tal-Awdituri, F-123/06, li permezz tiegħu it-TSP ċaħad bħala inammissibbli r-rikors li permezz tiegħu hija kienet talbet, minn naħa waħda, l-annullament tar-rapporti ta' evalwazzjoni tagħha għall-perijodu inkluż bejn l-1984 u l-1997, kif ukoll id-deċiżjonijiet konnessi u/jew sussegwenti, inklużi dawk dwar il-ħatra tal-evalwatur ikkonċernat għall-pożizzjoni ta' kap tad-diviżjoni Olandiża tas-servizz ta' traduzzjoni tal-Qorti tal-Awdituri u, min-naħa l-oħra, d-danni bħala kumpens tal-ħsara allegatament subita.
   In sostenn ta' l-appell tagħha, l-appellanta tinvoka sitt aggravji li jirrigwardaw:
   
               —
            
            
               żnaturament tal-fatti dedotti mill-atti ppreżentati lit-TSP u assenjazzjoni żbaljata tal-oneru tal-prova;
            
         
               —
            
            
               żnaturament tat-talba tar-rikorrenti lill-Awtorità tal-Ħatra, tad-29 ta' Lulju 2005, dwar l-osservanza tal-Artikolu 14 tar-Regolamenti tal-Persunal tal-Komunitajiet Ewropej, fil-verżjoni tiegħu qabel id-dħul fis-seħħ tar-Regolament Nru 723/2004 (1) li jemendhom, peress li din it-talba mhijiex intiża għall-evalwazzjoni mill-ġdid tar-rapporti ta' evalwazzjoni tar-rikorrenti kif indikat fil-punt 37 tad-digriet ikkontestat;
            
         
               —
            
            
               kwalifika legali żbaljata ta' l-ilment prekontenzjuż, tas-26 ta' Frar 2006, li kellu bħala għan l-annullament tar-rapporti ta' evalwazzjoni u tad-deċiżjonijiet dwar il-karriera tar-rikorrenti u mhux “it-teħid in kunsiderazzjoni ta' diversi fatti ġodda oħra” (punt 41 tad-digriet ikkontestat) [verżjoni mhux uffiċjali];
            
         
               —
            
            
               nuqqas ta' motivazzjoni tad-deċiżjoni li tiċħad l-ilment;
            
         
               —
            
            
               sussidjarjament, nuqqas ta' motivazzjoni ta' din id-deċiżjoni ta' rifjut, peress li t-TSP kellu jeżamina l-insuffiċjenza ta' motivazzjoni;
            
         
               —
            
            
               applikazzjoni żbaljata tal-ġurisprudenza f'dak li jikkonċerna l-eżerċizzju illegali tal-funzjonijiet min-naħa tas-superjur ġerarkiku tar-rikorrenti, peress li r-rikorrenti ma allegatx li r-rapporti ta' evalwazzjoni tagħha kienu vvizzjati minn illegalità fil-ħatra tas-superjur ġerarkiku tagħha, iżda mill-okkupazzjoni illegali ta' pożizzjoni li setgħet okkupat ir-rikorrenti u mill-interess personali tas-superjuri ġerarkiċi tagħha (punt 42 tad-digriet ikkontestat).
            
         
      (1)  Regolament tal-Kunsill (KE, Euratom) Nru 723/2004, tat-22 ta' Marzu 2004, li jemenda r-Regolamenti tal-Persunal ta' l-uffiċjali tal-Komunitajiet Ewropej u l-Kondizzjonijiet ta' l-Impjieg ta' ħaddiema oħra tal-Komunitajiet Ewropej (ĠU L 124, p. 1).